**НАРЕДБА за реда и начина на администриране на Националния регистър за търговия с квоти за емисии на парникови газове**

Приета с ПМС № 266 от 29.08.2014 г., обн., ДВ, бр. 74 от 5.09.2014 г., в сила от 5.09.2014 г., изм., бр. 3 от 5.01.2018 г., изм. и доп., бр. 44 от 19.05.2023 г., в сила от 19.05.2023 г.

**Раздел I**

**Общи положения**

**Чл. 1**. (1) С наредбата се регламентират редът и начинът на администриране на Националния регистър за търговия с квоти за емисии на парникови газове (НРТКЕПГ), наричан по-нататък "регистъра".

 (2) С наредбата се определят условията, редът и начинът за:

 1. откриване, отказ от откриване на партида, актуализиране и отказ от актуализиране на информация по партида и закриване на партида;

 2. регистрация, предоставяне или отказ от предоставяне на достъп до партида;

 3. разпределение на квоти;

 4. отразяване на верифицирани емисии, предаване и отмяна на квоти;

 5. извършване на трансакции;

 6. спиране на достъп до партиди.

**Чл. 2**. (Изм. – ДВ, бр. 44 от 2023 г. , в сила от 19.05.2023 г.) Изпълнителният директор на Изпълнителната агенция по околна среда (ИАОС) е компетентен орган по администриране на регистъра и национален администратор по смисъла на Делегиран регламент (ЕС) 2019/1122 на Комисията от 12 март 2019 г. за допълване на Директива 2003/87/ЕО на Европейския парламент и на Съвета по отношение на функционирането на Регистъра на ЕС (OB, L 177 от 2 юли 2019 г.), наричан по-нататък "Делегиран регламент 2019/1122".

**Чл. 3**. (1) (Изм. – ДВ, бр. 44 от 2023 г. , в сила от 19.05.2023 г.) Регистърът се поддържа като електронна база данни и се администрира в съответствие с изискванията и по реда на Делегиран регламент (ЕС) 2019/1122.

 (2) Към регистъра се поддържа картотека, в която се съхраняват представените документи съгласно наредбата по чл. 5, т. 3 от Закона за ограничаване изменението на климата (ЗОИК) за отделните партиди и за регистрираните верификатори.

 (3) Документите по ал. 2, които се отнасят за всички процеси и титуляри на партиди, както и за регистрирани верификатори се съхраняват до настъпването на по-късното от двете събития:

1. изтичане на срок от 15 години от откриване на партида;

 2. решаване на всички въпроси, свързани с документите по ал. 2.

 (4) (Изм. – ДВ, бр. 44 от 2023 г. , в сила от 19.05.2023 г.) Цялата информация за титулярите на партиди и за всички извършени трансакции по партидите, съдържаща се в регистъра, се счита за служебна тайна съгласно Закона за защита на класифицираната информация и за всяка друга цел, освен за изпълнението на изискванията на Делегиран регламент (ЕС) 2019/1122, на ЗОИК и на подзаконовите нормативни актове по прилагането му.

**Раздел II**

**Откриване, отказ от откриване на партида, актуализиране и отказ от актуализиране на информация по партида и закриване на партида**

**Чл. 4**. (1) В регистъра се откриват партиди на оператори на инсталации по чл. 31 ЗОИК, които притежават разрешително за емисии на парникови газове (РЕПГ).

(2) В регистъра се откриват партиди на авиационни оператори, за които Република България е администрираща държава членка, които извършват авиационни дейности по приложение № 2 към ЗОИК и имат одобрени планове за мониторинг на годишните емисии и данните за тонкилометрите.

**Чл. 5**. (1) (Изм. – ДВ, бр. 44 от 2023 г. , в сила от 19.05.2023 г.) Операторът на инсталация представя на органа по чл. 2 заявление за откриване на партида по образец, утвърден от изпълнителния директор на ИАОС, съдържащ информацията по приложения VI и VІІІ към Делегиран регламент (ЕС) 2019/1122 и публикуван на интернет страницата на ИАОС, в срок 20 работни дни от влизането в сила на РЕПГ.

 (2) (Изм. – ДВ, бр. 3 от 2018 г.) Авиационният оператор представя на органа по чл. 2 заявление за откриване на партида по образец, утвърден от изпълнителния директор на ИАОС, съдържащ:

 1. (изм. – ДВ, бр. 44 от 2023 г. , в сила от 19.05.2023 г.) информацията по приложения VII и VIII към Делегиран регламент (ЕС) 2019/1122, и публикуван на интернет страницата на ИАОС, в срок 20 работни дни от одобряването на плана за мониторинг;

 2. информация за датата и начина на заплащане на дължимата такса съгласно Тарифата за таксите, които се събират в системата на Министерството на околната среда и водите (обн., ДВ, бр. 39 от 2011 г.; изм. и доп., бр. 73 и 94 от 2012 г., бр. 2 от 2013 г., бр. 79 от 2014 г. и бр. 5 и 59 от 2016 г.), наричана по-нататък "Тарифата".

 (3) Заявленията по ал. 1 и 2 се подават на електронен и на хартиен носител заедно с декларация за достоверност на данните. При различия в данните на хартиения и на електронния носител се приемат данните на хартиения носител.

 (4) Към заявленията по ал. 1 и 2 се представят и следните документи:

 1. декларация, подписана от всеки упълномощен представител, за приемане на Общите условия за ползване на регистъра, утвърдени от изпълнителния директор на ИАОС и публикувани на интернет страницата на ИАОС;

2. нотариално заверен образец от подписа на всеки упълномощен представител;

 3. (отм. – ДВ, бр. 3 от 2018 г.);

 4. (изм. – ДВ, бр. 3 от 2018 г., отм., бр. 44 от 2023 г. , в сила от 19.05.2023 г.);

5. декларация за доброволно предоставяне на лични данни;

 6. (отм. – ДВ, бр. 44 от 2023 г. , в сила от 19.05.2023 г.);

 7. (отм. – ДВ, бр. 44 от 2023 г. , в сила от 19.05.2023 г.);

 8. (нова – ДВ, бр. 44 от 2023 г. , в сила от 19.05.2023 г.) Когато заявителят на партида и/или упълномощените представители са чуждестранни лица, те са длъжни да представят свидетелство за съдимост, издадено от компетентния орган, намиращ се в съответната държава, и съгласно нейното законодателство, където е седалището или адресната регистрация на заявителя на партидата и/или упълномощените представители.

 (5) Копия от документите по ал. 4 се представят и на електронен носител като част от заявлението по ал. 1 и 2.

(6) (Отм. – ДВ, бр. 3 от 2018 г.).

 (7) Органът по чл. 2 проверява представените със заявлението данни и документи за съответствие с изискванията на наредбата и на Регламент (ЕС) № 389/2013 в срок 15 работни дни от подаване на заявлението по ал. 1 или 2.

(8) (Изм. – ДВ, бр. 44 от 2023 г. , в сила от 19.05.2023 г.) Когато при проверката по ал. 7 се установи, че представените със заявлението по ал. 1 или 2 данни и документи са непълни, не съответстват и/или не отговарят на изискванията на наредбата и на Делегиран регламент (ЕС) 2019/1122, органът по чл. 2 изпраща на оператора с писмо по пощата с обратна разписка указания за необходимите корекции, допълнителна информация и/или документи в срок 3 работни дни след края на проверката по ал. 7. Коригираното заявление и/или допълнителна информация се представят на органа по чл. 2 в срок 5 работни дни от датата на получаване на указанията.

 (9) Органът по чл. 2 извършва проверка за съответствие с дадените указания в срок 3 работни дни от получаване на информацията по ал. 8.

**Чл. 6**. (1) (Изм. – ДВ, бр. 44 от 2023 г. , в сила от 19.05.2023 г.) Органът по чл. 2 с решение открива партида в регистъра на оператора на инсталация или на авиационния оператор, ако установи, че са изпълнени изискванията на наредбата и на Делегиран регламент (ЕС) 2019/1122, в срок 5 работни дни от приключване на проверката по чл. 5, ал. 7 или 9.

 (2) (Изм. – ДВ, бр. 44 от 2023 г. , в сила от 19.05.2023 г.) Органът по чл. 2 отказва с решение да открие партида на оператора на инсталация или на авиационния оператор в случаите по чл. 22, параграф 2 от Делегиран регламент (ЕС) 2019/1122 в срока по ал. 1.

**Чл. 7**. (1) Органът по чл. 2 издава решение за откриване на партида или решение за отказ от откриване на партида и го връчва на титуляря/заявителя в срок 3 работни дни от датата на издаването му.

 (2) Решението по ал. 1 може да се обжалва по реда и в сроковете на Административнопроцесуалния кодекс (АПК).

**Чл. 8**. (1) (Изм. – ДВ, бр. 44 от 2023 г. , в сила от 19.05.2023 г.) В регистъра се откриват търговски партиди на физически и юридически лица.

 (2) (Изм. – ДВ, бр. 44 от 2023 г. , в сила от 19.05.2023 г.) Заявителят за партидата по ал. 1 представя на органа по чл. 2 заявление за откриване на търговска партида по образец, утвърден от изпълнителния директор на ИАОС, съдържащ информацията по приложения IV и VIII към Делегиран регламент (ЕС) 2019/1122 и публикуван на интернет страницата на ИАОС.

 (3) Заявлението по ал. 2 се подава на електронен и на хартиен носител заедно с декларация за достоверност на данните. При различия в данните на хартиения и на електронния носител се приемат данните на хартиения носител.

 (4) Към заявлението по ал. 2 се представят и документите по чл. 5, ал. 4.

 (5) В случай че заявителят на партида и/или упълномощените представители са чуждестранни лица, те са длъжни да представят и следните документи:

 1. валиден документ, удостоверяващ правния статут на лицата по чл. 8, ал. 1;

 2. валиден документ за постоянно пребиваване на заявителя в Република България;

3. валидно разрешение за пребиваване на упълномощените представители в Република България.

 (6) Заявлението по ал. 2 и документите по ал. 4 и 5 се подават на български език.

 (7) Копия от документите по ал. 4 и 5 се представят и на електронен носител като част от заявлението по ал. 2.

(8) (Отм. – ДВ, бр. 3 от 2018 г.).

**Чл. 9**. (1) (Изм. – ДВ, бр. 44 от 2023 г. , в сила от 19.05.2023 г.) Органът по чл. 2 проверява представените със заявлението данни и документи за съответствие с изискванията на наредбата и на Делегиран регламент (ЕС) 2019/1122 в срок 15 работни дни от подаване на заявлението по чл. 8, ал. 2.

(2) (Изм. – ДВ, бр. 44 от 2023 г. , в сила от 19.05.2023 г.) Когато при проверката по ал. 1 се установи, че представените със заявлението по чл. 8, ал. 2 данни и документи са непълни, не съответстват и/или не отговарят на изискванията на наредбата и на Делегиран регламент (ЕС) 2019/1122, органът по чл. 2 изпраща на заявителя с писмо по пощата с обратна разписка указания за необходимите корекции, допълнителна информация и/или документи в срок 3 работни дни след края на проверката по ал. 1. Коригираното заявление и/или допълнителна информация се представят в срок 5 работни дни от датата на получаване на указанията.

 (3) Органът по чл. 2 извършва проверка за съответствие с дадените указания в срок 3 работни дни от получаване на информацията по ал. 2.

 (4) (Изм. – ДВ, бр. 44 от 2023 г. , в сила от 19.05.2023 г.) Органът по чл. 2 открива с решение търговска партида на физическо или юридическо лице в регистъра, ако установи, че са изпълнени изискванията на наредбата и на Делегиран регламент (ЕС) 2019/1122, в срок 5 работни дни от приключване на проверката по ал. 1 или 3.

(5) Органът по чл. 2 отказва с решение да открие партида по чл. 8, ал. 1 в случаите по чл. 6, ал. 2 в срока по ал. 4.

**Чл. 10**. (1) Органът по чл. 2 издава решение за откриване на лична или търговска партида на физическо или юридическо лице или решение за отказ от откриване на партида и го връчва на титуляря/заявителя в срок 3 работни дни от датата на издаването му.

 (2) Решението по ал. 1 може да се обжалва по реда и в сроковете на АПК.

**Чл. 11**. (1) В регистъра се открива партида на верификатор.

(2) (Изм. – ДВ, бр. 44 от 2023 г. , в сила от 19.05.2023 г.) Заявителят на партидата по ал. 1 представя на органа по чл. 2 заявление за откриване на партида по образец, утвърден от изпълнителния директор на ИАОС, съдържащ информацията по приложения III, V и VIII към Делегиран регламент (ЕС) 2019/1122 и публикуван на интернет страницата на ИАОС.

 (3) Заявлението по ал. 2 се подава на електронен и на хартиен носител заедно с декларация за достоверност на данните. При различия в данните на хартиения и на електронния носител се приемат данните на хартиения носител.

 (4) Към заявлението по ал. 2 се представят и документите по чл. 8, ал. 4 и 5 и копие на документ за валидна акредитация и обхват на дейността на верификатора.

 (5) Заявлението по ал. 2 и документите по ал. 4 се подават на български език.

 (6) Копия от документите по ал. 4 се представят и на електронен носител като част от заявлението по ал. 2.

(7) (Отм. – ДВ, бр. 3 от 2018 г.).

**Чл. 12**. (1) (Изм. – ДВ, бр. 44 от 2023 г. , в сила от 19.05.2023 г.) Органът по чл. 2 проверява представените със заявлението данни и документи за съответствие с изискванията на наредбата и на Делегиран регламент (ЕС) 2019/1122 в срок 15 работни дни от подаване на заявлението по чл. 11, ал. 2.

(2) (Изм. – ДВ, бр. 44 от 2023 г. , в сила от 19.05.2023 г.) Когато при проверката по ал. 1 се установи, че представените със заявлението по чл. 11, ал. 2 данни и документи са непълни, не съответстват и/или не отговарят на изискванията на наредбата и на Делегиран регламент (ЕС) 2019/1122, органът по чл. 2 изпраща на заявителя с писмо по пощата с обратна разписка указания за необходимите корекции, допълнителна информация и/или документи в срок 3 работни дни след края на проверката по ал. 1. Коригираното заявление и/или допълнителна информация се представят в срок 5 работни дни от датата на получаване на указанията.

 (3) Органът по чл. 2 извършва проверка за съответствие с дадените указания в срок 3 работни дни от получаване на информацията по ал. 2.

(4) (Изм. – ДВ, бр. 44 от 2023 г. , в сила от 19.05.2023 г.) Органът по чл. 2 с решение открива партида на верификатор, ако установи, че са изпълнени изискванията на наредбата и на Делегиран регламент (ЕС) 2019/1122, в срок 5 работни дни от приключване на проверката по ал. 1 или 3.

(5) Органът по чл. 2 отказва с решение да открие партида по чл. 11, ал. 1 в случаите по чл. 6, ал. 2 в срока по ал. 4.

**Чл. 13**. (1) Органът по чл. 2 издава решение за откриване на партида на верификатор или решение за отказ от откриване на партида и го връчва на титуляря/заявителя в срок 3 работни дни от датата на издаването му.

 (2) Решението по ал. 1 може да се обжалва по реда и в сроковете на АПК.

**Чл. 14**. Верификаторът с открита партида в регистъра по чл. 11, ал. 4 представя на органа по чл. 2 документ за актуална акредитация и информация за лицата, които съгласно акредитацията имат право да извършват верификацията на годишните доклади за емисии на парникови газове, ежегодно в срок до 31 януари на текущата година.

**Чл. 15**. (Изм. – ДВ, бр. 44 от 2023 г. , в сила от 19.05.2023 г.) Титулярят на партида определя упълномощени представители за всяка партида при условията и по реда на чл. 20 и 21 от Делегиран регламент (ЕС) 2019/1122.

**Чл. 16**. (1) Титулярят на партида може да заяви промяна на първоначално определените от него упълномощени представители чрез писмено искане до органа по чл. 2.

 (2) (Изм. – ДВ, бр. 44 от 2023 г. , в сила от 19.05.2023 г.) В случая по ал. 1 титулярят представя на органа по чл. 2 заявление за промяна на упълномощените представители по образец, утвърден от изпълнителния директор на ИАОС, съдържащ информацията по Приложение VIII към Делегиран регламент (ЕС) 2019/1122 и публикуван на интернет страницата на ИАОС.

 (3) Заявлението по ал. 2 се подава на електронен и на хартиен носител заедно с декларация за достоверност на данните. При различия в данните на хартиения и на електронния носител се приемат данните на хартиения носител.

 (4) (Изм. – ДВ, бр. 3 от 2018 г.) Заявлението по ал. 2 и документите по чл. 8, ал. 4 и 5 се представят по ред и начин съгласно чл. 8, ал. 6 и 7.

 (5) Проверката на документите по ал. 4 се извършва по реда и начина съгласно чл. 9, ал. 1 – 3.

**Чл. 17**. (1) (Изм. – ДВ, бр. 44 от 2023 г. , в сила от 19.05.2023 г.) Органът по чл. 2 с решение одобрява промяната на упълномощен представител по партида в регистъра, ако установи, че са изпълнени изискванията на наредбата и на Делегиран регламент (ЕС) 2019/1122, в срок 5 работни дни от приключване на проверката по чл. 16, ал. 5.

(2) Органът по чл. 2 отказва с решение да одобри промяната на упълномощен представител по партида в регистъра в случаите по чл. 6, ал. 2 в срока по ал. 1.

**Чл. 18**. (1) Органът по чл. 2 издава решение за одобрение на упълномощен представител по партида в регистъра или решение за отказ от одобрение и го връчва на титуляря в срок 3 работни дни от датата на издаването му.

 (2) Промяната по ал. 1 влиза в сила от датата на отразяването й в регистъра от органа по чл. 2.

 (3) Решението по ал. 1 може да се обжалва по реда и в сроковете на АПК.

**Чл. 19**. (1) Всички титуляри на партиди потвърждават чрез изпращане на уведомително писмо до органа по чл. 2, че информацията по тяхната партида продължава да е пълна, актуална, точна и достоверна, в срок до 31 декември всяка година.

 (2) (Изм. – ДВ, бр. 3 от 2018 г.) Титулярят на партида е длъжен да уведоми органа по чл. 2 за всякаква промяна в информацията по партидата в срок 10 работни дни от настъпването й, като представи заявление за промяна по образец, утвърден от изпълнителния директор на ИАОС. Образецът се публикува на интернет страницата на ИАОС.

 (3) (Изм. – ДВ, бр. 3 от 2018 г.) Въз основа на заявлението по ал. 2 органът по чл. 2 отразява промяната в регистъра след издаване на решение.

 (4) Проверката на документите по ал. 3, т. 2 се извършва при условията и по реда на чл. 9, ал. 1 – 3.

 (5) (Изм. – ДВ, бр. 44 от 2023 г. , в сила от 19.05.2023 г.) Органът по чл. 2 проверява информацията по всяка партида съгласно чл. 22, параграф 4 от Делегиран регламент (ЕС) 2019/1122 веднъж на три години.

**Чл. 20**. (1) (Изм. – ДВ, бр. 44 от 2023 г. , в сила от 19.05.2023 г.) Органът по чл. 2 с решение актуализира информацията по партида в регистъра, ако установи, че са изпълнени изискванията на наредбата и на Делегиран регламент (ЕС) 2019/1122, в срок 15 работни дни от приключване на проверката по чл. 19, ал. 4.

(2) Органът по чл. 2 отказва с решение да актуализира информацията по партида в регистъра в случаите по чл. 6, ал. 2 в срока по ал. 1.

**Чл. 21**. (1) Решението по чл. 20 се връчва на титуляря на партидата в срок 3 работни дни от датата на издаването му.

(2) Решението по ал. 1 може да се обжалва по реда и в сроковете на АПК.

 (3) Актуализацията на информацията по партида се отразява в регистъра след влизане в сила на решението по ал. 1.

**Чл. 22**. (1) (Изм. – ДВ, бр. 44 от 2023 г. , в сила от 19.05.2023 г.) Закриването на партида на оператор на инсталация и на партида на авиационен оператор в регистъра се извършва съгласно изискванията на чл. 25, чл. 26 и чл. 28, параграф 3 от Делегиран регламент (ЕС) 2019/1122.

 (2) Когато в партидата, която ще бъде закрита, има положително салдо на квоти или единици по Протокола от Киото, органът по чл. 2 изисква от титуляря на партидата по чл. 4, ал. 1 или 2 да посочи писмено в срок 40 работни дни друга партида, към която да бъдат прехвърлени тези квоти или единици.

 (3) В случай че титулярят на партида по чл. 4, ал. 1 или 2 не отговори в срока по ал. 2, наличните квоти и единици се прехвърлят в националната партида за квоти.

 (4) Органът по чл. 2 връчва на титуляря решение за закриване на партида по чл. 4, ал. 1 или 2 в регистъра в 3-дневен срок от датата на издаването му.

 (5) Решението по ал. 4 може да се обжалва по реда и в сроковете на АПК.

**Чл. 23**. (1) (Изм. – ДВ, бр. 44 от 2023 г. , в сила от 19.05.2023 г.) Органът по чл. 2 закрива търговски партиди на физически и юридически лица в следните случаи:

 1. подадено искане от титуляря на партида по чл. 8, ал. 1 до органа по чл. 2 за закриване на съответната партида в регистъра;

 2. неплатена ежегодна такса за годишно администриране на сметката съгласно Тарифата за таксите, които се събират в системата на Министерството на околната среда и водите;

 3. партидата има нулево салдо и няма записани трансакции за период от една година.

 (2) Органът по чл. 2 уведомява титуляря на партидата по чл. 8, ал. 1 за закриването й.

(3) Органът по чл. 2 закрива партида по чл. 8, ал. 1, в случай че не получи потвърждение от титуляря, че желае партидата му да бъде запазена, в срок 40 работни дни от уведомлението по ал. 2.

 (4) (Изм. – ДВ, бр. 44 от 2023 г. , в сила от 19.05.2023 г.) Органът по чл. 2 издава решение за закриване на търговска партида в регистъра и го връчва на титуляря в 3-дневен срок от издаването му.

(5) Решението по ал. 4 може да се обжалва по реда и в сроковете на АПК.

**Чл. 24**. (1) Органът по чл. 2 закрива партида на верификатор в следните случаи:

 1. акредитацията на верификатора е изтекла или е отнета;

2. верификаторът е прекратил дейността си;

 3. подадено искане от верификатора до органа по чл. 2 за закриване на съответната партида в регистъра.

 (2) Органът по чл. 2 издава решение за закриване на партидата по ал. 1 и го връчва на верификатора в 3-дневен срок от датата на издаването му. Органът по чл. 2 издава решение за закриване на партидата на верификатора в срок 10 работни дни от датата на постъпилото искане по ал. 1, т. 3.

 (3) Органът по чл. 2 незабавно уведомява операторите, избрали съответния верификатор чрез интернет страницата на ИАОС, за настъпилото събитие по ал. 1.

 (4) Решението по ал. 1 може да се обжалва по реда и в сроковете на АПК.

**Раздел III**

**Ред и начин за разпределение на квоти по партиди на оператори на инсталации и авиационни оператори, отразяване на верифицирани емисии, предаване и отмяна на квоти**

**Чл. 25**. (1) Органът по чл. 2 разпределя в регистъра квоти по партидите на операторите на инсталации и авиационните оператори в съответствие с решение на Европейската комисия въз основа на заповед на министъра на околната среда и водите, ежегодно в срока по чл. 47, ал. 3 ЗОИК.

 (2) Операторите на инсталации и авиационните оператори получават електронно съобщение от системата на регистъра за разпределеното им количество квоти по ал. 1.

**Чл. 26**. (1) Операторите на инсталации и авиационните оператори могат да възложат на органа по чл. 2, на верификатора или сами да отразят в регистъра годишните верифицирани емисии.

 (2) Операторите по ал. 1 уведомяват писмено органа по чл. 2 с представянето на верифицираните доклади за начина на отразяване на верифицираните емисии в регистъра.

(3) Отразяването в регистъра на годишните верифицирани емисии се извършва до 31 март на текущата година.

 (4) В зависимост от заявения по ал. 1 начин за отразяване на верифицираните емисии органът по чл. 2:

 1. отразява и потвърждава отразяването на верифицираните емисии в регистъра;

 2. коригира в случай на грешно отразени от оператора или от верификатора емисии и потвърждава отразяването им в регистъра.

(5) Действията по отразяване и потвърждаване на верифицираните емисии се извършват по електронен път чрез интернет страницата на регистъра.

 (6) Партидите на оператори на инсталации и авиационни оператори, в които не са отразени и потвърдени верифицираните емисии, автоматично се блокират от системата на регистъра след 1 април на текущата година. Партидите се отблокират автоматично от датата на отразяване и потвърждаване на емисиите.

**Чл. 27**. (1) Операторите на инсталации и авиационните оператори са длъжни да предадат определен брой квоти, равни на верифицираните емисии за текущата година, в партидата на Европейския съюз (ЕС) чрез интернет страницата на регистъра.

 (2) Предаването на квоти се извършва от органа по чл. 2, освен ако операторът не е уведомил писмено, че предаването ще бъде извършено от него.

 (3) Органът по чл. 2 предава квотите в партидата на ЕС в срок до 30 април на текущата година, когато наличните квоти по партидите са достатъчни за изпълнение на изискванията на чл. 48, ал. 1 ЗОИК.

 (4) Операторите на инсталации не могат да предават авиационни квоти.

**Чл. 28**. (Отм. – ДВ, бр. 44 от 2023 г. , в сила от 19.05.2023 г.).

**Раздел IV**

**Извършване на трансакции от националния администратор**

**Чл. 29**. (1) За извършване на трансакция от националния администратор титулярят на партидата трябва да изпрати искане по образец, утвърден от изпълнителния директор на ИАОС и публикуван на интернет страницата на ИАОС.

 (2) Искането трябва да е подписано от титуляря на партидата, както и от упълномощените представители, и да е подпечатано.

 (3) Искането се изпраща до националния администратор по един от следните начини:

 1. писмено – до ИАОС;

 2. (изм. – ДВ, бр. 44 от 2023 г. , в сила от 19.05.2023 г.) по електронна поща.

 (4) Искането съдържа следните данни:

 1. наименование на партидата, от която се прехвърлят квоти;

 2. обозначение и номер на партидата, от която се прехвърлят квоти;

 3. вид и брой на квотите, които се прехвърлят;

 4. наименование на партидата, към която се прехвърлят квоти;

 5. обозначение и номер на партидата, към която се прехвърлят квоти;

 6. наименование на приемащия регистър.

**Чл. 30**. (1) (Изм. – ДВ, бр. 44 от 2023 г. , в сила от 19.05.2023 г.) Когато искането е попълнено и представено съгласно изискванията на чл. 29, след извършена проверка, при която не са установени несъответствия, и при наличие на достатъчно на брой квоти по партидата, националният администратор предприема действия за прехвърлянето на квоти в съответствие с изискванията на Делегиран регламент (ЕС) 2019/1122. Упълномощените представители получават съобщение за извършено прехвърляне от регистъра.

 (2) Националният администратор отказва да извърши трансакция и уведомява титуляря на партидата в срок 3 работни дни от получаване на искането по чл. 29 в случаи на:

 1. открити несъответствия при идентифициране на титуляря на партидата и/или на упълномощените представители, желаещи да бъде извършена трансакция;

2. неправилно попълнен образец;

 3. недостиг на квоти за изпълнение на искането за трансакция по партидата.

**Раздел V**

**Спиране на достъп до партиди**

**Чл. 31**. (1) (Изм. – ДВ, бр. 44 от 2023 г. , в сила от 19.05.2023 г.) Националният администратор има право да спре достъпа на упълномощените представители или на допълнително упълномощени представители до всякакви партиди в регистъра или до процеси при условията и по реда на чл. 30 от Делегиран регламент (ЕС) 2019/1122.

(2) Националният администратор спира достъпа по ал. 1 с решение и незабавно уведомява титуляря на партидата.

 (3) Решението по ал. 2 може да се обжалва в срок 20 работни дни по реда на АПК.

(4) Националният администратор отменя спирането незабавно след отстраняване на условията, довели до спиране на достъпа до партида или процес в регистъра.

**Раздел VI**

**Задължения на националния администратор**

**Чл. 32**. (Изм. – ДВ, бр. 44 от 2023 г. , в сила от 19.05.2023 г.) Националният администратор осигурява контролиран достъп до партидите в регистъра съгласно Делегиран регламент (ЕС) 2019/1122.

**Чл. 33**. Съобщенията от регистъра се изпращат на посочения от упълномощения представител електронен адрес, освен когато той е направил изрично искане, че желае да бъде уведомяван с писмо на посочения в партидата адрес.

**Чл. 34**. (1) Националният администратор извършва незабавна проверка при установяване на данни за грешни вписвания в регистъра, както и при поискване от упълномощения представител.

 (2) Когато при проверката по ал. 1 се установи погрешно отразяване на действие в регистъра, националният администратор внася необходимите корекции и незабавно уведомява заинтересуваните лица.

**Раздел VII**

**Задължения на регистрираните упълномощени представители**

**Чл. 35**. (1) (Изм. – ДВ, бр. 44 от 2023 г. , в сила от 19.05.2023 г.) Упълномощените представители имат право да ползват регистъра в съответствие с Делегиран регламент (ЕС) 2019/1122, с наредбата и с Общите условия, публикувани на интернет страницата на ИАОС.

 (2) Упълномощените представители имат достъп само до партидите в регистъра, за които имат право на достъп, и могат да отправят искания за стартиране само на процесите, за които имат право.

(3) Титулярят на партида е длъжен да упражнява контрол и носи пълна отговорност за действията и бездействията на регистрираните упълномощени представители, действащи от негово име.

 (4) Упълномощените представители предприемат всички необходими мерки, за да предотвратят загубата, кражбата или компрометирането на данните за удостоверяване на своята автентичност. Упълномощените представители незабавно съобщават на националния администратор за загубата, кражбата или компрометирането на данните за удостоверяване на своята автентичност.

(5) Упълномощените представители носят пълна отговорност за опазване тайната на паролата, както и за всички действия, които се извършват от тях или от трети лица чрез използване на потребителското име и парола.

**Раздел VIII**

**Поверителност**

**Чл. 36**. (Изм. – ДВ, бр. 44 от 2023 г. , в сила от 19.05.2023 г.) Информацията, съхранявана в регистъра, включително наличностите по всички партиди, всички извършени трансакции, уникалният идентификационен код на квотите и уникалната числена стойност на серийния номер на единиците по Протокола от Киото (ДВ, бр. 68 от 2005 г.), които са в наличност или са предмет на трансакции, се счита за поверителна и се предоставя от националния администратор на органите по чл. 80, параграф 3 от Делегиран регламент (ЕС) 2019/1122 при условията и по реда на чл. 80, параграфи 4 – 11 от Делегиран регламент (ЕС) 2019/1122.

**ДОПЪЛНИТЕЛНИ РАЗПОРЕДБИ**

**§ 1**. По смисъла на наредбата:

 1. "Партида" е електронна партида в регистъра, в която се отбелязват издаването, притежаването, предаването, прехвърлянето и отмяната на квоти за емисии на парникови газове.

 2. "Разрешение за пребиваване" е всяко разрешение за пребиваване, издадено от компетентните органи на Министерството на вътрешните работи, в съответствие с единния формат, установен с Регламент (ЕО) № 1030/2002 на Съвета от 13 юни 2002 г. относно единния формат на разрешенията за пребиваване за гражданите на трети страни (ОВ, L 157, 15.6.2002 г.).

**§ 2**. (Изм. – ДВ, бр. 44 от 2023 г. , в сила от 19.05.2023 г.) За целите на наредбата се прилагат определенията по § 1 от допълнителните разпоредби на ЗОИК и по чл. 3 от Делегиран регламент (ЕС) 2019/1122.

**§ 3**. (Изм. – ДВ, бр. 44 от 2023 г. , в сила от 19.05.2023 г.) Наредбата съдържа мерки по прилагането на Делегиран регламент (ЕС) 2019/1122 на Комисията от 12 март 2019 г. за допълване на Директива 2003/87/ЕО на Европейския парламент и на Съвета по отношение на функционирането на Регистъра на ЕС (OB, L 177 от 2 юли 2019 г.).

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 4**. (Отм. – ДВ, бр. 44 от 2023 г. , в сила от 19.05.2023 г.).

**§ 5**. В срок до един месец от влизането в сила на наредбата изпълнителният директор на ИАОС утвърждава със заповед образците по чл. 5, ал. 1 и 2, чл. 8, ал. 2, чл. 11, ал. 2, чл. 16, ал. 2, чл. 19, ал. 3, т. 2 и чл. 29, ал. 1, както и Общите условия за ползване на регистъра.

**§ 6**. Наредбата се приема на основание чл. 5, т. 3 ЗОИК.

**§ 7**. Министърът на околната среда и водите дава указания по прилагането на наредбата.

**§ 8**. Наредбата влиза в сила от деня на обнародването й в "Държавен вестник".